V zvezi s pravno podlago, na kateri je bil sprejet Sklep 2013/392 o določitvi datuma začetka učinkovanja Sklepa 2008/633 o dostopu imenovanih organov držav članic in Europola do vizumskega informacijskega sistema (VIS) za iskanje podatkov za namene preprečevanja, odkrivanja in preiskovanja terorističnih dejanj in drugih hudih kaznivih dejanj, se ta sklep ne nanaša na člen 34 EU in da njegove uvodne izjave napotujejo izrecno na Pogodbo DEU ter na člen 18(2) Sklepa 2008/633.

Čeprav je namreč res, da Pogodbe določajo, da Parlament in Svet določita nekatera pravila o tem, kako Komisija izvaja izvedbena pooblastila, pa velja tudi, da posebna pravila o sprejetju izvedbenih ukrepov, določena v Pogodbah, zavezujejo institucije enako kot tista o sprejetju zakonodajnih aktov, in da ta pravila torej ne smejo biti v nasprotju z akti sekundarne zakonodaje.

Ker so pravila o izražanju volje institucij Unije določena v Pogodbah in niso na razpolago niti državam članicam niti institucijam, lahko le Pogodbe v posebnih primerih pooblastijo institucijo, da spremeni z njimi uveden postopek odločanja. Če bi instituciji priznali možnost ustvarjanja izvedenih pravnih podlag v smislu otežitve ali poenostavljanja podrobnih pravil za sprejetje akta, bi s tem instituciji dodelili zakonodajno pooblastilo, ki presega pooblastilo iz Pogodbe.

Glede na to, da je treba zakonitost akta Unije presojati glede na dejanske in pravne okoliščine, ki so obstajale na dan sprejetja tega akta, je treba zakonitost člena 18(2) Sklepa 2008/633 o dostopu imenovanih organov držav članic in Europola do vizumskega informacijskega sistema (VIS) za iskanje podatkov za namene preprečevanja, odkrivanja in preiskovanja terorističnih dejanj in drugih hudih kaznivih dejanj, presojati ob upoštevanju določb, ki na dan sprejetja tega sklepa urejajo sprejetje ukrepa, kot je Sklep 2013/392 o določitvi datuma začetka učinkovanja Sklepa 2008/633, in sicer členov 34(2)(c) EU in 39(1) EU.

Iz teh določb je razvidno, da Svet, ko glede na okoliščine primera odloča soglasno ali s kvalificirano večino, potem ko se posvetuje s Parlamentom, sprejme sklepe, ki so v celoti v skladu s cilji iz naslova VI Pogodbe EU, razen tistih iz člena 34(2)(a) in (b) EU in ukrepov, potrebnih za izvrševanje teh sklepov.

V zvezi s tem je treba vsekakor ugotoviti, da besedilo člena 18(2) Sklepa 2008/633 ne določa obveznosti za Svet, da se pred sprejetjem ukrepa, predvidenega v tej določbi, posvetuje s Parlamentom.

Besedilo izvedenega prava Unije pa je treba, kolikor je mogoče, razlagati tako, da je združljivo z določbami Pogodb.

Zato, prvič, ker obveznost razlage akta sekundarne zakonodaje v skladu s primarno zakonodajo izhaja iz splošnega načela razlage, v skladu s katerim je treba določbo, če je le mogoče, razlagati tako, da se ne vzbuja dvom o njeni zakonitosti in drugič, ker je treba zakonitost člena 18(2) Sklepa 2008/633 presojati zlasti glede na člen 39(1) EU, je treba prvo določbo razlagati v skladu z zadnjenavedeno.

Zato je treba člen 18(2) Sklepa 2008/633 v skladu s členom 39(1) EU razlagati tako, da Svetu dopušča sprejetje akta za določitev datuma začetka učinkovanja tega sklepa šele po tem, ko se posvetuje s Parlamentom.

Poleg tega razveljavitev člena 39(1) EU po sprejetju člena 18(2) Sklepa 2008/633 ne more izničiti obveznosti razlage te določbe v skladu s členom 39(1) EU.

(Glej točke od 35 do 40 in 57.)